Diari Oficial de la Generalitat Valenciana


Sumari del DOGV 7766, del 22-04-2016 (2016/2701)

ACORD de 15 d'abril de 2016, del Consell, pel qual, per a l'exercici pressupostari 2016, queden subjectes a control financer permanent en substitució de la intervenció prèvia, determinats expedients relatius a despeses de personal, en relació amb l'apartat quart de l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització de la despesa.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7766

Data del DOGV
:   22-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2701


Data del document
:   15-04-2016

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 15 d'abril de 2016, del Consell, pel qual, per a l'exercici pressupostari 2016, queden subjectes a control financer permanent en substitució de la intervenció prèvia, determinats expedients relatius a despeses de personal, en relació amb l'apartat quart de l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització de la despesa. [2016/2701]  
L'article 97 i següents de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, estableix que la funció interventora té per objecte controlar, abans que siguen aprovats, entre altres actes, els documents i expedients de l'Administració de la Generalitat i els seus organismes autònoms que donen lloc al reconeixement de drets o a la realització de despeses, així com els ingressos i pagaments que se'n deriven.  
  
L'entrada en vigor de l'Ordre 2/2015, de 3 de desembre, de la Conselleria de Justícia, Administració Pública, Reformes Democràtiques i Llibertats Públiques, per la qual es desenvolupa el sistema d'avaluació de l'exercici, així com l'accés i el procediment de progressió dins del sistema de carrera professional horitzontal del personal empleat públic de caràcter fix de l'Administració de la Generalitat, en desplegament del Decret 186/2014, de 7 de novembre, del Consell, pel qual es regula el sistema de carrera professional horitzontal i l'avaluació de l'exercici, del personal funcionari de carrera de l'Administració de la Generalitat, comporta la necessària tramitació d'un nombre elevat de resolucions relatives al reconeixement de drets individuals a personal funcionari en la seua carrera professional que fins a la data no es produïen.  
  
L'article 98.2 de l'esmentada Llei 1/2015, habilita al Consell, a proposta de la Intervenció General de la Generalitat, per a acordar de forma motivada l'aplicació del control financer permanent, en substitució de la funció interventora en els òrgans de l'Administració de la Generalitat o organismes autònoms dependents d'aquesta, bé respecte de tota la seua activitat o exclusivament respecte d'algunes àrees de gestió. Aquests acords, així com els motius que ho justifiquen, han de ser publicats en el Diari Oficial de la Comunitat Valenciana en el termini màxim de 20 dies des de la seua aprovació.  
Per la seua banda, l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització de la despesa, arreplega en el seu apartat quart els expedients relatius a despeses de personal que queden subjectes a control financer permanent en substitució de la fiscalització prèvia.  
En virtut de l'anterior, la Intervenció General de la Generalitat ha proposat, per a la seua elevació al Consell pel conseller d'Hisenda i Model Econòmic, i per al present exercici pressupostari, la subjecció a control financer permanent en substitució de la intervenció prèvia de diversos expedients relatius a despeses de personal tramitats per la conselleria competent en matèria de funció pública  
Per tot això, el Consell, a proposta del conseller d'Hisenda i Model Econòmic, en la reunió del dia 15 d'abril de 2016,  
  
ACORDA  
  
Primer  
Per al present exercici 2016, queden subjectes a control financer permanent, en substitució de la intervenció prèvia, a més dels expedients previstos en l'apartat quart de l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització de la despesa, els expedients següents relatius a despeses de personal tramitats per la conselleria competent en matèria de funció pública:  
a) Expedients d'inici de carrera professional.  
b) Expedients de progressió de carrera professional.  
c) Expedients d'inclusió en el grau professional d'accés.  
  
Segon  
Publicar aquest acord en el Diari Oficial de la Comunitat Valenciana en el termini de 20 dies des de la seua adopció.  
  
Elx, 15 d'abril de 2016  
  
La consellera secretària,  
MÓNICA OLTRA JARQUE